Jishimikila 95: Jishinda jo Afunjishishengamo Yesu
JUBA jimo Yesu wabujile mwanamulume umo amba wafwainwe kutemwa bakwabo. Uno mwanamulume wamwipwizhe Yesu amba: “Nanchi mukwetu ye ñanyi?” Yesu wayukile byalangulukilenga uno mwanamulume. Mwanamulume walangulukilenga’mba bakwabo ke boba bonkatu ba mutundu wanji ne ba mu bupopweshi bwanji. Onkao mambo, twaya tumone byamwambijile Yesu.
Bimye bimo Yesu wafunjishanga bantu kupichila mu kushimikizha jishimikila. Pa kino kimye byo byo aubile. Washimikizhe jishimikila ja Muyudea ne mwina Samaliya. Twafunjile’mba Bayudea bavula kechi batemenwe bena Samaliya ne. Jishimikila ja kwa Yesu jajinga bino:
Juba jimo Muyudea wayilenga ku Yeliko saka akunkuluka mu jishinda japita mu mitumba. Bino batupondo bamukwachile. Bamwangachile mali anji ne kumututaula bingi pepi na kufwa.
Palutwe kacheche, ñanga umo Muyudea wasolomokele. Wamwene uno mwanamulume ye bapumine. Walanguluka’mba waubilepo ka? Olo, wamusezhezhe keaye ne lwendo lwanji. Kabiji mukwabo muntu wajinga wa bupopweshi naye wafikile ponka. Wajinga mwina Levi. Nanchi waimene nyi? Ine, kechi waimene’mba akwashe uno mwanamulume ne. Mona awa ñanga wa Lesa ne mwina Levi pa kipikichala babena kuya mu jishinda.
Pano akimona uno muntu uji na mwanamulume ye batutawile. Wajinga mwina Samaliya. Wakwashishe Muyudea. Wamubikile muchi pa bilonda byanji. Panyuma ya kino, wamutwajile uno Muyudea ku nzubo imo ko bakonsheshe kumulama kuba’mba akose jikwabo.
Byo apwishishe jishimikila janji, Yesu waambijile yewa mwanamulume wamwipwizhe amba: ‘I ñanyi pa bano basatu ye walanguluka’mba ye wimwesheshe kwikala na kifyele ku yewa mwanamulume ye batutawile? Abya wajinga ñanga wa Lesa nyi, nangwa mwina Levi nyi, inyi mwina Samaliya?’
Awa mwanamulume wakumbwile’mba: ‘Mwina Samaliya. Mambo waubijile lusa yewa mwanamulume ye bapumine.’
Yesu waambile’mba: ‘Waamba bulongo. Onkao mambo, yanga, ukobilenga bakwenu byonka byaubile mwina Samaliya.’
Nanchi kechi watemwa jishinda Yesu jo afunjishishengamo nenyi? Twakonsha kufunda bintu byavula bingi byanema umvwe ketulondele bintu byaambile Yesu biji mu Baibolo, ke ibyo nenyi?
Luka 10:25-37.
Mepuzho
- Mepuzho ka muntu umo o aipwizhe Yesu, kabiji mambo ka?
- Yesu jimo jimo waingijishanga ka pa kufunjisha, kabiji bintu ka byo twafunda kala pa Bayudea ne bena Samaliya?
- Mu jishimikila jashimikizhe Yesu, ki ka kyamwekejile Muyudea wailenga mu jishinda jaya ku Yeliko?
- Ki ka kyamwekele kimye ñanga Muyudea ne mwina Levi byo bapichilenga mu mukwakwa?
- Pa kikye kipikichala, ñanyi ubena kukwasha Muyudea ye bakozha?
- Yesu byo apwishishe kushimikizha jishimikila, bwipuzho ka bo aipwizhe, kabiji mwanamulume wakumbwile’mba ka?
Mepuzho akwabo
- Tanga Luka 10:25-37.
Mu kifulo kya kupana mukumbu, Yesu wakwashishe byepi muntu wayukile mizhilo? (Luka 10:26; Mat. 16:13-16)
Yesu waingijishe byepi bya kumwenako pa kuba’mba apwishe misalululo yajinga mu bantu bamutelekelenga? (Luka 10:36, 37; 18:9-14; Titu. 1:9)
cjk_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn cjk_Latn cjk_Latn bem_Latn bem_Latn lua_Latn bem_Latn lug_Latn bem_Latn bem_Latn bem_Latn cjk_Latn bem_Latn bem_Latn